হাওড়া থেকে যাত্রা শুরু করল প্রথম বন্দে ভারত স্লিপার

কলকাতা: হাওড়া থেকে যাত্রা শুরু করল প্রথম বন্দে ভারত স্লিপার (Howrah Kamakhya Vande Bharat Sleeper Train)। শুক্রবার সন্ধ্যা ৬টা ২০ মিনিট নাগাদ হাওড়া স্টেশনের ৬ নম্বর প্ল্যাটফর্ম থেকে এই ট্রেনটি যাত্রা শুরু করে। এই ট্রেনটির রিজার্ভেশন শুরু হওয়ার ঘণ্টাখানেকের মধ্যেই হাউসফুল।

অত্যাধুনিক প্রযুক্তিতে মোড়া এই ট্রেনের হাত ধরে বাড়ছে ভারতীয় রেলের আয়ও। ভারতের প্রথম বন্দে ভারত স্লিপার ট্রেনের যাত্রাপথ শুরু হল ৷ আধুনিক স্লিপার ট্রেনের জন্য যাত্রীদের উন্মাদনা চোখে পড়ার মতো ছিল হাওড়ার স্টেশনে। এদিন বিকেলে হাওড়া স্টেশনের প্ল্যাটফর্ম নম্বর 6-এ দাঁড়িয়ে থাকা চকচকে, অতি আধুনিক ট্রেনটি যখন গতি নিল তখনই স্পষ্ট হয়ে গেল, ভারতীয় রেলযাত্রায় শুরু হল এক নতুন অধ্যায়। ঝাঁকুনিমুক্ত, দ্রুত ও আরামদায়ক এই যাত্রা রেলের মানচিত্রে নিঃসন্দেহে এক যুগান্তকারী সংযোজন। এটি পূর্ব ভারতের রেল যোগাযোগের ভবিষ্যৎ।

আরও পড়ুন: শিয়ালদহ শাখায় টানা ২৩ ঘণ্টা বাতিল একগুচ্ছ ট্রেন

দীর্ঘ এই যাত্রাপথে মোট ১৩ টি স্টেশনে দাঁড়াবে হাওড়া-কামাখ্যা বন্দে ভারত স্লিপার এক্সপ্রেস ট্রেনটি। রেলের দেওয়া বিজ্ঞপ্তি অনুযায়ী, হাওড়া থেকে ট্রেনটি ছাড়ার পরেই প্রথমে ট্রেনটি দাঁড়াবে ব্যান্ডেল স্টেশনে। এরপর নবদ্বীপ ধাম, কাটোয়া, আজিমগঞ্জ, নিউ ফারাক্কা জংশন, মালদহ টাউন, আলুবাড়ি রোড, নিউ জলপাইগুড়ি, জলপাইগুড়ি রোড, নিউ কোচবিহার, নিউ আলিপুরদুয়ার, নিউ বঙ্গাইগাঁও, রঙ্গিয়া হয়ে কামাখ্যা পৌঁছাবে। কামাখ্যা থেকে ছাড়ার পর একইভাবে এই স্টেশনগুলিতেই স্টপেজ দেবে দেশের প্রথম বন্দে ভারত স্লিপার এক্সপ্রেস ট্রেনটি।১৬ কোচের ট্রেনটি সম্পূর্ণ শীততাপ নিয়ন্ত্রিত। ১৬টি কোচের মধ্যে ১১টি এসি থ্রি-টায়ার, চারটি এসি ২ টায়ার এবং একটি ফার্স্ট ক্লাস এসি কোচ থাকবে। একসঙ্গে ৮০০-রও বেশি যাত্রী যাতায়াতের সুবিধা রয়েছে। শুধু তাই নয়, কবচ, এমার্জেন্সি টক ব্যাক সিস্টেমের মতো অত্যাধুনিক সমস্ত পরিষেবাই রয়েছে এই ট্রেনে।